Document ID: /roh_data/filtered/fineweb-2-filterrobots_roh.jsonl.gz/43344

Ti organiseschas sesidas, tgiras la correspundenza, fas protocols e notizias d'acta, has contact telefonic e direct cun la clientella interna ed externa, legias actas e ta procuras infurmaziuns. Ti gidas en la contabilitad e sas interpretar in preventiv. En tia lavur quotidiana vegns ti sustegnida/sustegnì da sistems moderns da communicaziun e d'informatica.
Modus da rotaziun
En quest model midas ti mintga onn il post da servetsch. A la fin da tia scolaziun has ti uschia ina vasta savida davart l'administraziun chantunala.
Emprendissadi da Sport
L'emprendissadi da sport a la scola professiunala d'economia a Cuira ha la finamira da pussibilitar a sportistas/sportists da prestaziun giuvens da far la scolaziun sco commerzianta AFQ/commerziant AFQ en tut ils profils. La purschida sa basa sin questas quatter pitgas:
- prolungaziun dal temp d'emprendissadi sin 4 onns (3 onns instrucziun en scola/4 onns instrucziun en il manaschi)
- graduaziun temporara da la procedura da qualificaziun
- coordinaziun da las instrucziuns en scola ed en il manaschi
- sustegn tar l'instrucziun en scola
Ti stos avair ina carta da talent da Swiss olympic e far part d'in cader naziunal/regiunal. Ti absolvas durant almain 10 uras per emna (senza temp da viadi, concurrenzas, gieu e.u.v.) ina purschida da trenament sut surveglianza, ch'è specifica per la disciplina da sport e treneschas en disciplinas da sport, cun cundiziuns generalas e cun structuras che persvadan areguard la qualitad.
Il manaschi d'emprendissadi s'oblighescha – en il rom d'ina cunvegna supplementara al contract d'emprendissadi – da conceder a la sportista/al sportist da la generaziun giuvna absenzas regularas ed irregularas sco er a curta vista per activitads sportivas (trenaments regulars entaifer il temp da lavur, champs da trenament, concurrenzas e.u.v.), uschenavant ch'ils andaments manaschials pussibiliteschan quai.